東安縣

東安係中華人民共和國湖南省永州市嘅縣。面積2219.95平方公里，人口57萬。佢位於湖南西南部、湘江中上游，稱爲「湘南門戶」。東南係永州嘅零陵區，東面係冷水灘，北面係祁陽、邵陽，西面係新寧，西南面係廣西嘅全州。縣城係白牙市。

史 
東安地方喺春秋戰國時係楚國南境，秦時屬長沙郡，漢武帝元鼎六年屬零陵郡洮陽縣，之後零陵郡喺三國赤壁之戰後由蜀漢易手爲東吳。

西晉惠帝永熙元年從零陵郡觀陽縣析置出應陽縣，屬零陵郡，應陽就係東安嘅前身。應陽嘅意思係應水嘅陽位，即係指當時個縣治喺應水嘅北面。南朝宋武帝永初元年應陽由縣改爲封國，爲應陽男國，南朝陳宣帝太建五年由男國改爲應陽子國，陳後主至德四年由子國改爲應陽公國。期間應陽始終屬零陵郡。之後一直到隋文帝開皇九年，應陽併入到零陵縣。

之後，唐昭宗光化元年，馬殷攻落永州，割據一方，喺原先應陽地頭設立東安場，不過一直屬零陵縣。宋太宗雍熙元年，升東安場爲東安縣，從零陵獨立返出來，之後個名未改過，沿用到而家，其中直到民國時，縣治喺而家紫溪市鎮，到共和國時期縣治搬到而家嘅白牙市鎮。東安嘅意思，有兩種講法，一係話因爲離東安江近，二係話「東方安寧」。

政區 
東安轄13個鎮、2個鄉、2個國營林場。
鎮：白牙市鎮、大廟口鎮、紫溪市鎮、橫塘鎮、石期市鎮、井頭圩鎮、端橋舖鎮、鹿馬橋鎮、蘆洪市鎮、新圩江鎮、花橋鎮、大盛鎮、南橋鎮
鄉：川岩鄉、水嶺鄉
國營林場：大廟口林場、黃泥洞林場

2013年成立咗黃泥洞鄉，由鹿馬橋鎮嘅兩條村、黃泥洞林場嘅四個國有工區同六條村合併而成。2015年11月11號，大江口鄉併入白牙市鎮，黃泥洞鄉併入鹿馬橋鎮。

攷 

類:永州政區